LIETUVOS BANKO VALDYBA

NUTARIMAS

DĖL LIETUVOS BANKO VALDYBOS 2002 M. SPALIO 17 D. NUTARIMO NR. 129 „DĖL PALŪKANŲ NORMOS SPRAGOS APSKAIČIAVIMO ATASKAITOS FORMOS PATVIRTINIMO“ PAKEITIMO

2018 m. rugpjūčio 28 d. Nr. 03-147

Vilnius

Lietuvos banko valdyba n u t a r i a:

1. Pakeisti Lietuvos banko valdybos 2002 m. spalio 17 d. nutarimą Nr. 129 „Dėl Palūkanų normos spragos apskaičiavimo ataskaitos formos patvirtinimo“ ir jį išdėstyti nauja redakcija:

„LIETUVOS BANKO VALDYBA

NUTARIMAS

DĖL PALŪKANŲ NORMOS SPRAGOS APSKAIČIAVIMO ATASKAITOS FORMOS IR JOS PILDYMO TVARKOS APRAŠO PATVIRTINIMO

Vadovaudamasi Lietuvos Respublikos Lietuvos banko įstatymo 42 straipsnio 4 dalies 1 punktu, Lietuvos banko valdyba n u t a r i a:

1. Patvirtinti pridedamus:

1.1. Palūkanų normos spragos apskaičiavimo ataskaitos 6005 formą;

1.2. Palūkanų normos spragos apskaičiavimo ataskaitos pildymo tvarkos aprašą.

2. Nustatyti, kad Lietuvos Respublikoje veikiantys bankai, išskyrus bankus, kurių priežiūrą vykdo Europos Centrinis Bankas, ir centrinės kredito unijos šiuo nutarimu patvirtintos Palūkanų normos spragos apskaičiavimo ataskaitos (6005 forma) duomenis pateikia Lietuvos bankui 2014 m. balandžio 16 d. Komisijos įgyvendinimo reglamento (ES) Nr. 680/2014, kuriuo pagal Europos Parlamento ir Tarybos reglamentą (ES) Nr. 575/2013 nustatomi įstaigų priežiūros ataskaitų teikimo techniniai įgyvendinimo standartai (OL 2014 L 191, p. 1), 3 straipsnio 1 dalies b punkte nustatytais terminais.“

2. Šis nutarimas įsigalioja 2018 m. gruodžio 31 d.

Valdybos narys,

pavaduojantis Valdybos pirmininką	Marius Jurgilas

PATVIRTINTA

Lietuvos banko valdybos

2018 m. rugpjūčio 28 d.

nutarimu Nr. 03-147

PALŪKANŲ NORMOS SPRAGOS APSKAIČIAVIMO ATASKAITOS PILDYMO TVARKOS APRAŠAS

1.	Palūkanų normos spragos apskaičiavimo ataskaitos pildymo tvarkos apraše (toliau – Aprašas) nustatyta Lietuvos Respublikoje veikiančių bankų, kurių priežiūros nevykdo Europos Centrinis Bankas, (toliau – bankai) ir centrinių kredito unijų teikiamos Palūkanų normos spragos apskaičiavimo ataskaitos (toliau – Ataskaita) formos pildymo tvarka.

2.	Ataskaitoje pateikiami duomenys apima bankinės knygos balansines ir nebalansines pozicijas, kurios yra jautrios palūkanų normų pokyčiams. Duomenys apie pozicijas užsienio valiutomis gali būti neteikiami, jei banko balansinės ar nebalansinės pozicijos kita nei teikiamoje ataskaitoje valiuta sudaro mažiau nei 5 procentus banko balansinių ir nebalansinių pozicijų.

3.	Apraše vartojama sąvoka „Spraga“ suprantama kaip skirtumas tarp banko ar centrinės kredito unijos turimo turto ir įsipareigojimų, jautrių palūkanų normų pokyčiams.

4.	Ataskaitos skiltyje „A DALIS“ nurodomos priemonės, kurioms pagal sutarčių sąlygas nėra nustatyti išmokėjimo ar perkainojimo terminai.

5.	Ataskaitos skiltyje „B DALIS“ nurodomos priemonės pagal sutartyse numatytus likutinius terminus, per kuriuos taikomos fiksuotosios palūkanų normos.

6.	Ataskaitos skiltyje „C DALIS“ nurodomos priemonės pagal sutartyse numatytus perkainojimo terminus, per kuriuos taikomos kintamosios palūkanų normos.

7.	Jei banko naudojama priemonė yra palūkanų normos apsikeitimo sandoris (SWAP), sandorio dalis, kuriai taikoma pastovioji palūkanų norma, nurodoma Ataskaitos skiltyje „B DALIS“, o sandorio dalis, kuriai taikoma kintančioji palūkanų norma, nurodoma Ataskaitos skiltyje „C DALIS“.

8.	Kai yra sudarytas valiutos apsikeitimo sandoris ir viena sandorio dalis išreikšta eurais, o kita dalis išreikšta kitokia valiuta, sandorio dalis, išreikšta eurais, nurodoma Ataskaitos „I DALIS“ eilutėje, o kita sandorio dalis nurodoma Ataskaitos „II DALIS“ eilutėse.

9.	Ataskaitos eilutėse „Kitas turtas“ ir „Kiti įsipareigojimai“ nurodomos priemonės, jautrios palūkanų normų pokyčiams, kurioms Ataskaitoje nėra skirta atskira eilutė.

10.	Ataskaitos eilutėje „Nebalansiniai straipsniai“ nurodomos pretenzijos ir bankinei knygai priskirti įsipareigojimai.

11.	Ataskaitos „II DALIS – Kitos valiutos“ užpildoma vadovaujantis šia veiksmų seka:

11.1. kiekviena užsienio valiuta atskirai konvertuojama į euro valiutą;

11.2. visų užsienio valiutų duomenys, konvertuoti į euro valiutą, sudedami ir pateikiami Ataskaitos „II DALIS – Kitos valiutos“.

12. Grynosios palūkanų pajamos (GPP) apskaičiuojamos iš gautų palūkanų už paskolas ir kitą finansinį turtą atimant už indėlius ir kitus finansinius įsipareigojimus mokamas palūkanas.

13. Poveikis (GPP) palūkanų normai pasikeitus 2 procentiniais punktais apskaičiuojamas taip:

Poveikis GPP = i-tojo termino spraga × palūkanų normos pokytis × i-tojo termino vidurio taškas.

14. Ekonominė kapitalo vertė* apskaičiuojama iš turto grynosios dabartinės vertės atėmus įsipareigojimų grynąją dabartinę vertę.

15. Poveikis ekonominei kapitalo vertei apskaičiuojamas ekonominę kapitalo vertę, kuriai nepritaikytas palūkanų normos pasikeitimo scenarijus, palyginus su ekonomine kapitalo verte, kuriai pritaikytas palūkanų normos pasikeitimo scenarijus.

*Ekonominės kapitalo vertės skaičiavimo metodai plačiau aprašyti https://www.bis.org/bcbs/publ/d368.pdf.

______________